b'\n_START_ARTICLE_\nMariza Perat\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini mizarja Ivana in gospodinje Line Perat, rojene Lenzi. Osnovno \xc5\xa1olo je obiskovala v Pevmi (sedaj ital. Piuma), ni\xc5\xbejo srednjo \xc5\xa1olo in u\xc4\x8ditelji\xc5\xa1\xc4\x8de v Gorici, kjer je 1956 tudi maturirala. Leta 1973 je za\xc4\x8dela pou\xc4\x8devati na slovenski osnovni \xc5\xa1oli v Gorici. \xc5\xbde v dija\xc5\xa1kih letih za\xc4\x8dela sodelovati v mladinski reviji Pastir\xc4\x8dek, kot u\xc4\x8diteljica pa s svojimi u\xc4\x8denci v \xc5\xa1olskih radijskih oddajah. Napisala je ve\xc4\x8d pravljic za otroke. Ve\xc4\x8dkrat je tudi sama re\xc5\xbeirala radijske igre in pravljice za otroke ter sku\xc5\xa1ala s tem zbuditi v otroku zanimanje za dramsko dejavnost. Ukvarja se tudi s prevajanjem. Iz italijan\xc5\xa1\xc4\x8dine je prevedla knjigo \xc5\xbdivljenje sv. Bernardke. (COBISS) V reviji Pastir\xc4\x8dek so \xc5\xa1tiri leta izhajali njeni Gori\xc5\xa1ki sprehodi, ki jih je kasneje dopolnila in so leta 1985 iz\xc5\xa1li v knjigi. Gori\xc5\xa1ki sprehodi (COBISS) so njeno prvo samostojno literarno delo. Knjiga nudi splo\xc5\xa1no podobo Gorice v zgodovinskem in umetnostnem pogledu in je prvi slovenski tovrstni vodi\xc4\x8d, ki je namenjen vsem, ki \xc5\xbeelijo bolje spoznati Gorico. Njena trenutna bibliografija obsega 106 zapisov.'